
Piatra Neamţ, 6 august 2010
COMUNICAT  DE PRESĂ
Societatea a reacţionat şi reacţionează în continuare la  nevoile cetăţenilor loviţi de urgia apelor. Solidaritatea umană funcţionează. Din ţară şi din judeţ, s-au primit ajutoare pentru a-i sprijini pe cei afectaţi, sub diferite forme. 
În zona noastră s-au primit ajutoare de la autorităţile locale neafectate din judeţul nostru, dar şi din alte judeţe, de la prefecturi, de la alte instituţii, societăţi comerciale, precum şi de la cetăţeni. 
Pe total judeţ, aceste ajutoare au constat în: apă – 7500 litri, ulei – 8205 sticle, orez – 5424 kg, făină albă – 15521 kg, cereale – 93 tone, conserve – 55000 bucăţi, alte produse alimentare – 2450 kg, haine – 6000 kg, confecţii copii în valoare de 36493 lei.

Astfel, au vrut să fie alături de sinistraţi Prefectura Gorj, Prefectura Teleorman, Prefectura Ialomiţa, Prefectura Vrancea, Prefectura Satu Mare,  Prefectura Olt, Prefectura Maramureş, Prefectura Dolj, Prefectura Sălaj, Primăria Bucureşti, Primăria Gălăuţaşi (judeţul Harghita), Primăria Piatra Neamţ, Primăria Roman, Primăria Tg. Neamţ, Primăria Horia, Primăria Pânceşti, Primăria Săvineşti, Primăria Podoleni, Primăria Moldoveni. 
Totodată, şi-au arătat generozitatea  Sindicatul Minier din Petroşani,  SC Artego SA Tg. Jiu, Romsilva, Inspectoratul General pentru Situaţii de Urgenţă, Poliţia Capitalei, Camera de Comerţ şi Industrie Bucureşti, Asirom, Baroul de avocaţi, Coca Cola HBC, Carpatcement Holding, Carpatina, Panificaţii Roman, SC Wiee România SRL, Asociaţia „Aquila” Piatra Neamţ, filiala Neamţ a Asociaţiei Psihologilor de Familie.  
Deasemenea, pe lângă ajutoarele care au provenit de la aceste instituţii şi firme, Agenţia Naţională a Rezervelor Statului a sprijinit pe cei aflaţi în nevoi cu 45200 litri apă minerală, 4000 kg orez, 3500 kg pâine, 28000 bucăţi conserve, 1000 kg zahăr şi 1000 bucăţi pături.
„Generozitatea umană e mare chiar şi pe vreme de criză. Au sosit ajutoare de peste tot.  Firme, instituţii, cetăţeni, din judeţ şi din afară, sunt solidari cu noi. Astfel de evenimente rup orice barieră şi ne unesc cu siguranţă. Colegi prefecţi din alte judeţe m-au contactat şi ne-au oferit sprijinul. Lor, şi tuturor celorlaţi, o să le mulţumesc ori de câte ori o să am ocazia”, a declarat Mihai Archip prefectul judeţului Neamţ.
Ajutoarele au fost distribuite locuitorilor comunelor afectate, proporţional cu numărul de membri din familiile afectate, în localităţile Tămăşeni, Doljeşti, Ion Creangă, Gâdinţi, Roznov, Bicaz Chei, Dămuc, Petricani şi Bicaz Ardelean.

Alături de aceste ajutoare, Instituţia prefectului a primit şi oferte de tabere pentru copiii familiilor afectate. 
Astfel, prin intermediul Ministerului Administraţiei şi Internelor, au plecat deja 50 de copii din comuna Tămăşeni, pentru perioada 2 – 10 august a.c., în tabăra organizată la Şcoala Militară de Subofiţeri Jandarmi de la Fălticeni. Urmează ca, în perioada 16 – 23 august , să plece o altă serie de 25 de copii tot din comuna Tămăşeni în staţiunea Mamaia - Complexul de Agrement „Meridian” .
Deasemenea Consiliul Judeţean Neamţ a oferit o tabără în staţiunea Neguleşti pentru 80 de copii ai familiilor afectate de inundaţii (câte 20 din localităţile Rotunda, Buruieneşti, Dămuc şi Bicaz Chei).

Totodată, Primăria Generală a Municipiului Bucureşti a sponsorizat pentru 200 de copii din zona sinistrată a judeţului nostru, tabere în staţiunea Neptun – Comorova, în perioada 22 iulie – 10 septembrie a.c.. Copiii din Ion Creangă, Buruieneşti, Bicaz Chei, Dămuc şi Rotunda vor merge în aceste tabere în 4 serii de câte 50 de copii, fiecare.

„Pe de altă parte şi ofertele de tabere sunt binevenite şi au fost destul de multe. Copiii au nevoie să  plece pentru un timp în alte locuri unde o să le fie bine şi o să vadă altceva decât dezastre. Le mulţumesc organizatorilor şi tuturor celor care s-au implicat, pentru sprijinul oferit”,a mai spus prefectul Mihai Archip.
Daniela Savu
